लुधियाना आउटर पर खड़ी थी, अज्ञात लोगों ने मारे पत्थर; एग्जीक्यूटिव क्लास सहित 2 बोगियों के शीशे टूटे
New Delhi Amritsar Shatabdi Train; Ludhiana Stone Pelted | Coaches Damage  दिल्ली अमृतसर के बीच चलने वाली VIP ट्रेन शताब्दी एक्सप्रेस पर रविवार रात पथराव हुआ है, जिसके चलते ट्रेन की 2 बोगियों के शीशे टूट गए, हालांकि इसमें किसी भी यात्री को कोई नुकसान नहीं पहुंचा है।
दिल्ली अमृतसर के बीच चलने वाली VIP ट्रेन शताब्दी एक्सप्रेस पर रविवार रात पथराव हुआ है, जिसके चलते ट्रेन की 2 बोगियों के शीशे टूट गए, हालांकि इसमें किसी भी यात्री को कोई नुकसान नहीं पहुंचा है। ट्रेन में बैठे यात्रियों ने इसकी शिकायत RPF को दी, जिसके बाद जांच शुरू की गई है।
यह घटना दिल्ली से आ रही शताब्दी ट्रेन संख्या 12013 के साथ रात तकरीबन 10 बजे के करीब घटी। ट्रेन तकरीबन 20 मिनट लेट थी, जिसके चलते रात के समय इसे लुधियाना आउटर पर कुछ समय के लिए रोका गया। इसी दौरान अज्ञात लोगों ने ट्रेन पर पत्थर मारने शुरू कर दिए। ट्रेन के एग्जीक्यूटिव क्लॉस कोच K1 और C13 के शीशे टूट गए।
पत्थर लगने के बाद बोगियों में बैठे यात्री सहम गए। लोगों ने इसकी जानकारी RPF को दी। तकरीबन 5 मिनट के ठहराव के बाद ट्रेन वहां से आगे बढ़ी तो यात्रियों ने राहत की सांस ली।
पहले भी हो चुकी ऐसी घटनाएं
ट्रेन पर पथराव की यह घटना नई नहीं है। कई बार ऐसी घटनाएं हुई हैं। 2 महीने पहले मुम्बई से अमृतसर आ रही गोल्डन टेंपल मेल पर ब्यास के करीब पथराव किया गया था, जिससे AC कोच की 2 बोगियों के शीशे टूटे थे। तब भी जांच शुरू हुई, लेकिन आरोपी तक पुलिस पहुंच नहीं पाई।